הוועדה המיוחדת לענייני התמכרויות, סמים ואתגרי הצעירים בישראל, כנסת 24, פרוטוקול מספר 9, 2021-10-27 10:00

רם שפע: בוקר טוב לכולם, בוקר טוב לחברת הכנסת ענבר בזק, בוקר טוב למי שמכבד אותנו בנוכחותו ולכל מי שנמצא איתנו בזום.

רם שפע: התכנסנו עכשיו בוועדה בעקבות הצעה לדיון מהיר של חה"כ בזק בנושא: פרסום ושיווק בעייתי של סיגריות אלקטרוניות העלול לעודד רכישה של מוצרים אלה ולהטעות את הציבור והאכיפה המתקיימת בנושא.

רם שפע: שוחחנו על כך, ואני שמח שפנית לנושא הזה, ושלקחת אותו והתעסקת בו, פשוט כי זה הטריד אותך ברמה האישית וראית רעה חולה שצריך לבדוק אותה ולהתעמק בה.

רם שפע: אז אני לא ארחיב הרבה במילים.

רם שפע: אני אתן לך לחלוטין את הבמה.

רם שפע: אחרי זה אתייחס ואביע גם את עמדותיי מההתעמקויות שלי בימים האחרונים.

רם שפע: בבקשה.

ענבר בזק: יש לנו בדיון נציגים של משרד הבריאות?

רם שפע: כן.

רם שפע: תיכף נראה מי, אבל כן.

ענבר בזק: מעולה.

ענבר בזק: בוקר טוב.

ענבר בזק: תודה רבה ליושב-ראש שעשה את הדיון החשוב הזה.

ענבר בזק: אני אשמח אם יעלו את המצגת שלי.

ענבר בזק: אני רוצה, קודם כל, לפתוח ולהגיד שאיך שאני רואה את עבודת הכנסת, תפקידנו לא רק לחוקק חוקים אלא גם לדאוג שהם ייאכפו.

ענבר בזק: ובסיפור הזה של הסיגריות האלקטרוניות אני רואה כמה לקונות.

ענבר בזק: בהתחלה חשבתי שיש בעיה בחוק, אני מודה.

ענבר בזק: הכול התחיל כשראיתי את המודעה הזאת.

ענבר בזק: היא מוצגת כרגע על הלוח.

ענבר בזק: יש לי פה גם את המקור.

רם שפע: גם מי שבזום רואה את המצגת?

רם שפע: אתם רואים?

רם שפע: אוקיי.

ענבר בזק: זו מודעה שנתקלתי בה בעיתון ידיעות אחרונות, בעצם מודעה שמציגה מוצר בשם אייקוס.

ענבר בזק: ואני מודה שכשנתקלתי בה, בהתחלה חשבתי שיש לקונה בחוק, ורק אחרי שחקרתי את הנושא לעומק הבנתי שהחוק מכסה את זה, אבל יש בעיית אכיפה.

ענבר בזק: אז אני אסקור טיפה את הבעייתיות, למה הפרסום קפץ לי לעין, ומה גיליתי בעקבות זה שהתחלתי לבדוק את הנושא לעומק.

ענבר בזק: אז קודם כל, יש כאן מודעה שבצורה מאוד מגמתית משווה בין סיגריה רגילה לסיגריה אלקטרונית.

ענבר בזק: שימו לב שהיא לא משתמשת במונח סיגריה אלקטרונית, אלא משתמשת במותג שנקרא אייקוס.

ענבר בזק: אין פה בשום מקום במודעה את הביטוי סיגריה אלקטרונית, יש רק סיגריה מול מוצר.

ענבר בזק: לאורך כל המודעה יש הסבר למה טבק הוא מסוכן לבריאות.

ענבר בזק: יש גם, לפי חוק, באותיות מאירות לבנה שמחקרים רפואיים קובעים כי סיגריות גורמות להתמכרות.

ענבר בזק: אני כבן אדם מן היישוב מסתכל על המודעה, ומה שאני מבינה ממנה זה שסיגריות רגילות מזיקות לבריאות, ומולן זאת האלטרנטיבה הבריאה.

ענבר בזק: גם השימוש בצבע האדום מול הצבע הכחול – יש פה הרבה משחקים פרסומיים מכוונים ומוכרים איך לייצר את הנגטיב.

ענבר בזק: חיפשתי טוב-טוב בכל המודעה אם יש התייחסות ואיזושהי התבטאות לכך שסיגריה אלקטרונית היא מוצר לא בריא.

ענבר בזק: קשה לראות במצגת, וגם קשה לראות במודעה המקורית.

ענבר בזק: יש פה בצד ימין, בחלק האדום, בריבוע קטן, באותיות דקיקות, בנגטיב, ממש הייתי צריכה משקפיים כדי לקרוא, כתוב שם משפט כזה – מידע חשוב: אייקוס אינו מוצר נטול סיכון.

ענבר בזק: זה כל ההתייחסות במודעה הזאת למוצר הזה שהוא סיגריה אלקטרונית.

ענבר בזק: הם כאילו כן שילמו את חובם לחברה, ולא כתוב פה במודעה שהמוצר בריא, אבל הסתירו את זה בצורה מאוד מובהקת.

ענבר בזק: ואז התחלתי לחקור טיפה את הסיפור.

ענבר בזק: אפשר לעבור לשקף הבא.

ענבר בזק: קודם כל, התחלתי לבדוק מה הסטטוס של סיגריות אלקטרוניות.

ענבר בזק: יש נתונים שמראים שבשנים האחרונות המגמה – ואחר כך יש פה ארגון בשם המיזם למיגור העישון שיראה נתונים עדכניים על השימוש בסיגריות אלקטרוניות.

ענבר בזק: בשורה התחתונה, יש עלייה מאוד - - -

רם שפע: ברוך הבא, חבר הכנסת לשעבר יהודה גליק.

ענבר בזק: אהלן.

ענבר בזק: בוקר טוב.

ענבר בזק: ברוך הבא.

ענבר בזק: בוא תשב.

ענבר בזק: אתה יכול לשבת פה.

ענבר בזק: יש עלייה מאוד ברורה ומובהקת בשימוש בסיגריות אלקטרוניות.

ענבר בזק: זה מוצר קולי, זה מוצר צעיר, עדכני, הוא מאוד פונה לבני נוער.

ענבר בזק: גם חברות הפרסום משקיעות אנרגיה בלפנות לבני נוער.

ענבר בזק: זאת אומרת, אנחנו רואים שיש ממש מגמה של פנייה לבני נוער, ויש גם נתונים שמראים שמסיגריות אלקטרוניות עוברים לסיגריות רגילות.

ענבר בזק: זאת אומרת, זה לא מוצר שנשארים איתו, וגם אם נשארים איתו, הוא לא מוצר בריא.

ענבר בזק: במחקרים שעשו, שאלו הרבה בני נוער למה אתה מעשן סיגריות אלקטרוניות, והם אמרו, בגלל שזה פחות מזיק.

ענבר בזק: זאת אומרת, נוצרה תדמית של מוצר שהוא פחות מזיק, ולא כך הוא ואנחנו תיכף נראה את הנתונים, כמה הוא כן מזיק.

ענבר בזק: ויש עוד נתון שלא עלה במחקרים, אבל פשוט שאלתי את הבן שלי, בן 16, שלמזלי הוא לא מעשן, אבל שאלתי אותו אם ילדים בכיתה שלו מעשנים, והוא אמר, ברור, ומכיתה ח' כבר ילדים מעשנים, והוא אומר שהרוב מעשנים סיגריות אלקטרונית כי אין לזה ריח, ואז אפשר לעשן את זה בהפסקות.

ענבר בזק: אפשר להסתיר את זה.

ענבר בזק: זאת אומרת, אנחנו מבינים שהמוצר הזה הוא מוצר שקורץ מאוד לבני נוער.

ענבר בזק: תעברו שקף.

ענבר בזק: קודם כל, כולנו יודעים שעישון מזיק.

ענבר בזק: עישון זה גורם מספר 1 שניתן למנוע אותו, נזקי העישון מובהקים, לא צריך להדגיש אותם.

ענבר בזק: יש נתונים שמראים שיש גידול אסטרונומי בייבוא של סיגריות אלקטרוניות.

ענבר בזק: אגב, מצאתי לקונה בחוק – אין היום מס על סיגריות אלקטרוניות, יש מס על סיגריות רגילות.

ענבר בזק: הבנתי שמשרד האוצר הכין – יש תקנה מוכנה למסות את הסיגריות האלקטרונית.

ענבר בזק: היא פשוט עוד לא יצאה לפועל.

ענבר בזק: אני אשמח שמהוועדה הזאת נצא עם קריאה למשרד האוצר למסות אותן.

ענבר בזק: אנחנו מדברים על סדרי גודל של 2.6 מיליון בחודש אחד, גידול של פי שניים, מאות אחוזים.

ענבר בזק: דרך אגב, אחרי הקורונה אנחנו רואים גידולים מאוד גדולים שימוש בסיגריות אלקטרוניות.

ענבר בזק: אומנם אין בסיגריות אלקטרוניות טבק, שהוא מזיק בפני עצמו, אבל יש בו ניקוטין.

ענבר בזק: ניקוטין הוא חומר ממכר.

ענבר בזק: זאת אומרת, מלכתחילה מכניסים חומרים שכן יגרמו למשתמשים להתמכר.

ענבר בזק: יש קבוצה מאוד גדולה של חומרים כימיים שהוכח שהם יוצרים נזק לריאות.

ענבר בזק: הם ממש פוגעים ב-DNA, יוצרים סוגים של סרטן, פגיעה בתפקודי לב.

ענבר בזק: בשורה התחתונה, מוצר מזיק, מוצר לא בריא בצורה מובהקת.

ענבר בזק: נעבור לשקף הבא.

ענבר בזק: ואז הלכתי לבדוק.

ענבר בזק: בהתחלה חשבתי שהחברה הזאת נוהגת על פי החוק, וכנראה יש לקונה בחוק שמבחינה בין סיגריות לסיגריות אלקטרוניות.

ענבר בזק: והגיע אליי דוח מבקר המדינה מ-2018, וגיליתי דבר מדהים, שעלה לדיון חוק איסור פרסום שגם קבע שורה ארוכה של ערוצי פרסום שאסור לפרסם בהם סיגריות.

ענבר בזק: חברת אייקוס, באופן תמוה, הוחרגה מהחוק.

ענבר בזק: רק החברה הזאת.

ענבר בזק: זאת אומרת, חברות סיגריות אלקטרונית אחרות כן קיימות בחוק.

ענבר בזק: אייקוס לא.

ענבר בזק: אייקוס שייכת לפיליפ מוריס.

ענבר בזק: בדוח מבקר המדינה נרשמה שורה ארוכה של תקלות בתהליך ולמה אייקוס הוחרגה.

ענבר בזק: הוגשו גם שתי עתירות לבית משפט, ואז משרד הבריאות אמר, אתם צודקים, הייתה פה תקלה, לא היינו צריכים להחריג את המוצר הזה.

ענבר בזק: זה דוח מבקר המדינה ב-2018.

ענבר בזק: ב-2017 משרד הבריאות אמר, אכן הייתה פה לקונה, ואייקוס צריכים להיות כלולים בחוקי מגבלת הפרסום.

ענבר בזק: יש פה שקף שאומר מה הם החוקים.

ענבר בזק: אבל בגדול, איפה מותר לפרסם, איפה אסור לפרסם.

ענבר בזק: למשל, תקשורת מודפסת כן, ערוצי אינטרנט לא.

ענבר בזק: ובשורה התחתונה, משרד הבריאות הודה שהייתה פה תקלה ואייקוס לא היו צריכים להיות מוחרגים מהחוק, אבל זה לא נאכף ולא יושם.

רם שפע: שהם לא צריכים להיות מוחרגים, ומאז הם נשארו מוחרגים.

ענבר בזק: ופשוט אף אחד לא עשה עם זה כלום.

ענבר בזק: זאת אומרת, יש כבר החלטה של משרד הבריאות שזו סיגריה אלקטרונית לכל דבר, וכל התקנות צריכות לחול עליהן.

ענבר בזק: יש עוד נושא שיש איתו בעיה באכיפה.

ענבר בזק: החל מ-1 ביוני 2020 חלה חובת הגשת דיווח על רכיביהם של סיגריות אלקטרוניות, החומרים הנפלטים מהן והוצאות הפרסום.

ענבר בזק: זאת אומרת, חברות הסיגריות אמורות להגיש – גם סיגריות רגילות וסיגריות אלקטרונית – למשרד הבריאות דוח מפורט גם של הרכיבים וגם של הפרסום, לראות שהם עומדים בתקנות.

ענבר בזק: מהנתונים שהגיעו אליי, חלק מהחברות מגישות וחלק לא.

ענבר בזק: אין באמת אכיפה של הדבר הזה.

ענבר בזק: בשורה התחתונה, אנחנו רואים מה שראינו פה, חברות עושות מה שהן רוצות.

רם שפע: יש להן נתונים מדויקים?

רם שפע: או שאמרו לך פשוט חלק וחלק?

ענבר בזק: תיכף נשמע גם ממשרד הבריאות - - -

קריאה: חלק מהנתונים לא מגיעים בכלל.

קריאה: לא כל החברות מדווחות.

רם שפע: לא מפתיע.

רם שפע: אבל טוב לדעת.

ענבר בזק: זאת אומרת, אין היום גוף מוסמך, לא במשרד הבריאות ולא בשום מקום, שיש לו יכולת אכיפה וגם ענישה.

ענבר בזק: זאת אומרת, אם מוצאים שחברת סיגריות לא עומדת בתקנות ולא פרסמה – אין סנקציות, וגם זו לקונה.

ענבר בזק: שקף נוסף – מה נדרש, זה השקף האחרון, חמשת הצעדים שחיוניים כרגע.

ענבר בזק: קודם כל, הנושא של אכיפה, אז להגדיר, סמכויות של אכיפה ופיקוח של משרד הבריאות, כולל סמכות מינהלית להטיל עיצומים כספיים, כי היום אין את זה.

ענבר בזק: היו על זה דיונים כבר ב-2020, אבל לא ראינו תיעוד לזה שזה מתקדם.

ענבר בזק: לא ראינו בעיקר תיעוד לזה שזה נאכף.

ענבר בזק: מיסוי – אז כמו שאמרנו, יש כבר צו במשרד האוצר.

ענבר בזק: צריך פשוט לדאוג שזה יקרה, למסות את הסיגריות האלקטרוניות, להוסיף תקנים במשרד הבריאות לצורך ביצוע אכיפה.

ענבר בזק: יש נושא של שיתוף פעולה בין משרד הבריאות עם משרד האוצר.

ענבר בזק: מסתבר שלמשרד האוצר יש רשימה של כל היצרנים והמשווקים של הסיגריות האלקטרוניות, אבל הם לא מעבירים אותה למשרד הבריאות.

ענבר בזק: זאת אומרת, אין שיתוף פעולה ואין סנכרון בין שני הגופים האלה, וכדי שמשרד הבריאות יוכל לאכוף כמו שצריך, הוא צריך את הרשימה המלאה ואת הנתונים.

ענבר בזק: וכמובן, לצד הנושא של לוודא שהפרסום אינו מטעה ולוודא שחוקי הפרסום מוקפדים ונאכפים, צריך גם להגביר את ההסברה בעיקר בקרב בני נוער, אבל גם בקרב מבוגרים, שיהיה ברור שסיגריה אלקטרונית זה מוצר מזיק לא פחות מסיגריה, והוא לא חלופה טובה.

ענבר בזק: ויש עוד נושא אחד קטן, ואולי נשים אותו בצד להצעת חוק שאני חושבת להגיש אותה כי היא פחות בדיון של היום, זה לייצר כל מיני מגבלות על סיגריות אלקטרוניות, כמו למשל, לאסור עליהם להוסיף טעמים, כי זה אחד הדברים שהופכים אותן לאטרקטיביות.

ענבר בזק: אבל את זה אני שמה בצד, כאיזושהי חקיקה משלימה.

ענבר בזק: כרגע הייתי שמחה שייצא מהוועדה הזאת זה איך אנחנו מוודאים שהחקיקה הנוכחית נאכפת ויש את התקנים, ויש את הגוף שאוכף אותם.

ענבר בזק: תודה רבה.

רם שפע: קודם כל, יישר כוח.

רם שפע: גם רקע וגם יעדים.

רם שפע: אז בואי נראה אם הדיון יתכתב עם מה שהנחת פה, ובסך הכול ממה שאני קצת כבר מכיר, נראה שכן.

רם שפע: אז כל הכבוד.

רם שפע: אז כל הכבוד.

רם שפע: יש מצגת גם של שירה כסלו, מנכ"לית המגזר למיגור העישון, ואחרי זה כמובן נעבור לשמוע גם את המשרדים.

רם שפע: העלינו כבר כמה חששות וטענות שנשמח לאשש או להפריך.

רם שפע: בבקשה, שירה.

שירה כסלו: תודה רבה ליו"ר הוועדה על קיום הדיון, וקודם כל, לחברת הכנסת ענבר בזק שהרימה את הכפפה.

רם שפע: מגיע לה הקרדיט.

ענבר בזק: ולצוות המדהים שלי שעבד על כל הנתונים - - -

רם שפע: זה נכון.

רם שפע: כל פעם שמודים לנו, בדרך כלל רמת הקרדיט שלנו היא דלה.

שירה כסלו: (הצגת מצגת) ואני אגיד עוד דבר, אפרופו התודות, נושא העישון הוא נושא מאוד רחב ואני ממש שמחה שהדיון הראשון שאנחנו מקדישים לנושא הזה הוא ספציפית לסיגריות אלקטרוניות, ואני אפילו אחדד, הסיגריות האלקטרוניות החד-פעמיות, וחוק איסור פרסום, כי כרגע זו הבעיה העיקרית.

שירה כסלו: חוק איסור פרסום נכנס לתוקף במרץ 2019, שזה מדהים, ואני שמחה שחבר הכנסת לשעבר גליק מכבד אותנו בנוכחותו כאן – בזכותו ובזכות איתן כבל ואיל בן ראובן.

שירה כסלו: ובחוק הזה עשינו שינוי ובו אמרנו שאסור לפרסם מוצרי עישון.

שירה כסלו: נקודה.

שירה כסלו: אם קודם היו כל מיני נקודות שמותר היה ומקומות שאסור – החוק עכשיו אומר, אסור באופן גורף, למעט החרגה של ארבעה מקומות; העיתונות המודפסת, מותר בחנויות שהן ייעודיות לאלכוהול ולמוצרי עישון בתנאי שלא רואים מבחוץ את הפרסום פנימה.

שירה כסלו: החנויות המקוונות – אסור להן לפרסם ולשים מודעות בתמונות, אלא אם כן, הם מפרסמים רק את שם המוצר ואת המחיר שלו.

שירה כסלו: ולצערי הרב, היה על זה קרב גדול, אבל ייצוג ביצירות אומנות וחופש הביטוי עדיין ניתן.

שירה כסלו: ובעיקר אנחנו רואים את זה בתוכניות טלוויזיה, כמו לדוגמה, האח הגדול, שם לא מפורסמים את המוצר עצמו אלא את תופעת העישון.

שירה כסלו: ארבעת הדברים האלה הם ההחרגות.

שירה כסלו: כל השאר אסור.

שירה כסלו: ועכשיו בוא נלך רגע למציאות.

שירה כסלו: אני רק רוצה לעדכן בשביל לסבר את האוזן.

שירה כסלו: יצאנו מהסגר האחרון, ובפברואר 2021 נכנסו לשוק הישראלי מוצרים חדשים שנקראים סיגריות אלקטרוניות חד פעמיות.

שירה כסלו: לכאורה, הם לא אמורים להיות בשטח בלי פרסום, אסור להם לפרסם, ועדיין הן מאוד מאוד נפוצות.

שירה כסלו: אז נשאלת השאלה איך זה יכול להיות שבו יש לנו מצב שיש לנו מוצר חדש, יש איסור פרסום במדינת ישראל, ועכשיו מה שאתם יכולים לראות, אני אעבור מימין לפי הסדר.

שירה כסלו: 1.

שירה כסלו: בפיצוציות עצמן אין את ההסתרה שאמורה להיות, שאסור לראות מוצרי עישון.

שירה כסלו: במקום זה אתם רואים מין חפיסות עומדות אחת על גבי השנייה ומוצגות בדלפקים.

שירה כסלו: 2.

שירה כסלו: מה שאתם רואים בתמונה מימין הוא פרסום בפייסבוק.

שירה כסלו: זאת אומרת, היבואן או המשווק מפרסם בפייסבוק את המוצר שלו, כולל לדוגמה, אלקטרוניות 1,200 שאיפות, מגוון טעמים מובילים, 35 ש"ח ביום.

שירה כסלו: אני עוברת צד אחד שמאלה לאתר מקוון.

שירה כסלו: אני מזכירה לכם, אסור להראות את המוצר עצמו.

שירה כסלו: אתם רואים את האריזה האחידה החומה ולידה את המוצר הצבעוני.

שירה כסלו: אני מציעה לכם לעשות גוגל קטן ולהגיד, סיגריות אלקטרוניות חד פעמיות, ואתם תראו את המוצר בכל מקום.

שירה כסלו: סטורי באינסטגרם – אתם יכולים לראות שהוא נעלם תוך 24 שעות, אבל בני הנוער עוקבים בדיוק ב-24 שעות האלה אחרי הידוענים.

שירה כסלו: ומשמאל, מה שאתם רואים, הוא בכלל בעיניי הזוי.

שירה כסלו: אני רק אסביר כדי שתבינו.

שירה כסלו: בעצם שאלו את הבחור שהעלה את התמונה באינסטגרם, מה זה המוצר הזה?

שירה כסלו: והוא אמר, סיגריה אלקטרונית.

שירה כסלו: כל מי שמגיע למסיבה ב-VIP מקבל חינם.

שירה כסלו: גם אסור על פי החוק, אפרופו קידום מכירות.

ענבר בזק: חכי שנייה.

ענבר בזק: דווקא את הדבר החשוב הזה אני רוצה שיושב-ראש הוועדה ישמע.

ענבר בזק: תחזרי, כי תנשור לך הלסת מהדבר הזה.

שירה כסלו: אני אומרת שקידום מכירות באמצעות מסיבות וחלוקה בחינם הוא אסור על פי חוק, יש סעיף ספציפי, אבל בפועל מה שקורה – ראינו פה יח"צ של מסיבה שבה שואלים אותו, מה זה המוצר הזה, ואז הוא אומר, זו סיגריה אלקטרונית, כל מי שמגיע למסיבה כ-VIP מקבל אותה חינם.

ענבר בזק: מטורף, לא?

קריאה: נותנים לטעום, ואחר כך משווקים.

רם שפע: איזו יעילות.

ענבר בזק: אין מופרע מזה.

שירה כסלו: אז כששואלים, יש לנו חוק איסור פרסום במדינת ישראל של מוצרי עישון, אבל הינה, כך זה נראה במציאות שלנו.

שירה כסלו: אם אפשר לרדת לשקף הבא, בבקשה.

שירה כסלו: וזו המציאות שלנו בשיעורי עישון.

שירה כסלו: אנחנו לא בהתנסויות של בני הנוער, אנחנו בבני נוער, 15 עד 17 המעשנים.

שירה כסלו: ואתם רואים פה מאפריל 2019 את הכניסה של החוק ומינואר 2020 איסור הצגה בחפיסות אחידות.

שירה כסלו: אבל אם באפריל 2020 היינו ב-20.7%, כמעט רבע מאוכלוסיית בני הנוער בגיל 15 עד 17 מעשנים, בזמן הקורונה ירדנו, לא הייתה נגישות למוצרים והייתה הרבה יותר השגחה הורית.

שירה כסלו: אבל אחרי הקורונה, אחרי הסגר השלישי, בעצם, אם אפשר להגיד במדויק, יש עלייה חזרה בשיעורי העישון של בני נוער, אפילו מעבר למה שהיינו לפני הקורונה.

רם שפע: מאיפה הנתונים?

שירה כסלו: סקר שלנו, של המיזם למיגור העישון, שאנחנו עושים אחת לשנה באופן קבוע במדגם מייצג.

רם שפע: באיזה היקף?

רם שפע: כמה הוא מייצג?

שירה כסלו: כל אחד מהסקרים הוא בין 1,800 ל-1,500 משתתפים באופן קבוע.

שירה כסלו: הסקר מבוצע באינטרנט, וכולל את כלל האוכלוסיות בחברה היהודית.

שירה כסלו: כרגע אנחנו עובדים גם על סקר מקביל לחברה הערבית, כי הדפוסים שם מעט שונים.

שירה כסלו: אבל כמו שאתם רואים, בפברואר 21' נכנסו הסיגריות האלקטרוניות החד-פעמיות ובעצם הוסיפו ושלהבו עוד יותר את הסיטואציה.

שירה כסלו: אפשר לעבור עוד שקף, בבקשה.

שירה כסלו: אם אנחנו מסתכלים על שוק מוצרי העישון, יש לנו את המוצרים הוותיקים, הסיגריות והטבק לגלגול – אתם רואים אותם למעלה בקו החום.

שירה כסלו: ובעצם כשמסתכלים על ההתנסות של בני נוער בגיל 15 עד 17, אנחנו רואים שמאוגוסט 2018, כשנכנס לכאן JUUL, הוא הבעיר את הזירה של סיגריות אלקטרוניות, ואתם רואים את העלייה החדה מאוד.

שירה כסלו: המכה הקטנה בכנף שאתם רואים באפריל 2021 זה תוצאה של הקורונה.

שירה כסלו: ואני מניחה שבסקר הבא, לצערי הרב, נהיה עוד יותר בעלייה, מה שאומר שהסיגריות האלקטרוניות הופכות להיות המוצר המוביל בקרב בני נוער, בדיוק כמו שציינת, חברת הכנסת ענבר בזק, שהמוצר הזה כל כך אטרקטיבי ובנוי עבור בני הנוער האלה, אפרופו הטעמים והנראות שלו והצבעים, והמחיר הזול.

שירה כסלו: הוא זול באופן משמעותי בגלל שאין עליו מיסוי.

שירה כסלו: שקף אחרון.

שירה כסלו: הדבר הראשון, כמובן, זה שעדיין אין לצערנו הרב, ויכול להיות שחבר הכנסת לשעבר גליק יוכל לפרט את זה, אבל אין עדיין מנגנוני פיקוח ואכיפה על החוק.

שירה כסלו: החוק מצוין.

שירה כסלו: חגגנו עליו.

שירה כסלו: אבל בפועל, בשטח, החברות בעצם מצפצפות ומבינות שאין - - - הדבר השני שחשוב לי להדגיש בתוך אותו היעדר אכיפה לחוק איסור פרסום זה הסדר אכיפה למנגנון אכיפה לאיסור מכירה לקטינים.

שירה כסלו: כרגע אין אף גוף שיש לו את הסמכות להיכנס לתוך חנות ולהגיש דוח על מכירה לקטינים, לצערי הרב.

שירה כסלו: הדבר הזה חייב להיפתר.

שירה כסלו: השלישי, אני הולכת לפי הזיכרון שלי, הוא מיסוי של סיגריות אלקטרוניות.

שירה כסלו: כאן יש המלצה חדה של משרד הבריאות מנובמבר 2019, ד"ר אודי קלינר, למסות את הסיגריות האלקטרוניות בדומה למוצרי העישון האחרים.

שירה כסלו: דרך אגב, אייקוס, כמובן שממוסה זהה למוצרי הטבק האחרים.

שירה כסלו: אבל לצערי הרב, כרגע עדיין אין מיסוי ואני עוד לא יודעת מה תשובתו של שר האוצר בנושא הזה.

שירה כסלו: והרביעי, אחרון חביב, הוא הטעמים.

שירה כסלו: ואני רוצה להזכיר, הוא היה כלול בהצעת החוק, הורד ממנה, וצריך להשיב אותו חזרה.

רם שפע: מה היה בדיון?

רם שפע: טוב, אולי אתה תיכף תדע להרחיב.

שירה כסלו: הנקודה האחרונה שהייתה רשומה זה הנושא של רישוי עסקים, ופה, אם אני מבינה נכון, יש עדכון למשרד הבריאות.

שירה כסלו: אז אני אשמח שהוא יעדכן.

שירה כסלו: תודה.

רם שפע: תודה רבה.

רם שפע: חברת הכנסת מזרסקי, את רוצה להתחיל?

טטיאנה (טניה) מזרסקי: כן.

רם שפע: בבקשה, וברוכה הבאה לישיבה שלנו.

טטיאנה (טניה) מזרסקי: תודה.

טטיאנה (טניה) מזרסקי: אני פעם ראשונה משתתפת בוועדה.

רם שפע: נכון.

רם שפע: לכן ציינתי.

טטיאנה (טניה) מזרסקי: ניהלתי בעיריית כרמיאל כסגנית ראש העיר ועדה של סמים מסוכנים ומאבק בנגע הסמים ומאבק בשימוש באלכוהול.

טטיאנה (טניה) מזרסקי: כשאנחנו מדברים על סיגריות אלקטרוניות, בעצם אותם נזקים שנגרמים לבריאות הם אותם נזקים.

טטיאנה (טניה) מזרסקי: וצריך להתייחס לסיגריות אלקטרוניות בדיוק כמו לכל מוצרי הטבק.

טטיאנה (טניה) מזרסקי: יתרה מכך, לפי הסקרים – ולצערי, לא הספקתי לשמוע את חברתי ענבר, אני יודעת שהיא עשתה סקר מעמיק מאוד.

טטיאנה (טניה) מזרסקי: גם אני התכוננתי, ואני פשוט לא רוצה לחזור על הדברים שהיא כבר אמרה.

טטיאנה (טניה) מזרסקי: אחוז הניקוטין שנמצא בסיגריות אלקטרוניות אפילו יותר גבוה מאשר בסיגריות רגילות, והן יכולות להיות יותר מזיקות לבריאות מאשר סיגריות רגילות.

טטיאנה (טניה) מזרסקי: ואנחנו לא רואים שיש הגבלה ואכיפה על שיווק הסיגריות.

טטיאנה (טניה) מזרסקי: אנחנו רואים שבכל פיצוצייה אפשר לקנות את הסיגריות, ואין אכיפה וממשיכים למכור את הסיגריות לבני נוער, לקטינים.

טטיאנה (טניה) מזרסקי: זה אסון וצריך להגביר אכיפה וצריך להגביר גם פעילות הסברה במוסדות חינוך, ולהתחיל את ההסברה בבית ספר יסודי כי יש הרבה ילדים בכיתות ה'-ו' שמתחילים לעשן, וסיגריות אלקטרוניות יותר קל להשיג ויותר קל לעשן.

טטיאנה (טניה) מזרסקי: לא צריכים מצית, יותר קל להחזיק את זה בתיק.

טטיאנה (טניה) מזרסקי: אז אני מאוד מבקשת לערב גם את משרד החינוך עם הסברה.

טטיאנה (טניה) מזרסקי: אני יודעת שבחודש יולי שר הבריאות שקל איך להגביר אכיפה בנושא סיגריות אלקטרוניות, ועד היום, אנחנו כבר בסוף אוקטובר, זה לא נעשה.

טטיאנה (טניה) מזרסקי: אני יודעת שאנחנו עכשיו בתהליכים של תקציב, אבל זה נושא שדורש דחוף - - - של משרד הבריאות.

רם שפע: טפו, טפו, טפו, אנחנו תיכף מסיימים את התקציב, ונוכל לעבור לאתגרים הבאים.

טטיאנה (טניה) מזרסקי: אז לשתף את משרד הבריאות ואת משרד החינוך.

רם שפע: משרד הבריאות ומשרד החינוך, ואם זה קשור לאכיפה אז כמובן צריך את המשרד לביטחון פנים.

ענבר בזק: וכמו שאמרנו, חסרה היום יחידה מוגדרת.

רם שפע: תיכף נשמע גם אותם.

רם שפע: הם יתייחסו לזה.

רם שפע: תודה רבה.

טטיאנה (טניה) מזרסקי: תודה.

רם שפע: חבר הכנסת לשעבר גליק, אתה רוצה להתייחס או שנעבור לזום?

רם שפע: בבקשה.

יהודה גליק: בעיקר באתי לברך את הוועדה בראשותך, רם, וגם את חברת הכנסת ענבר בזק, ואני שמח שהיא לא נבחרה לראשות המועצה - - -

רם שפע: זה ציטוט טוב לדיוני הוועדה.

יהודה גליק: אני חושב שהנושא הזה הוא קריטי.

יהודה גליק: בזמנו, בנושא האכיפה, אמרה המשטרה, איך אנחנו נאכוף?

יהודה גליק: מאז, זה היה עוד לפני המבול, המשטרה אוכפת מסכות.

יהודה גליק: אז לאכוף בחנויות – איך אנחנו ניכנס לחנויות?

יהודה גליק: זה מסובך.

יהודה גליק: אנחנו רואים שאם יש רצון לאכוף, אז יש אפשרות לאכוף.

יהודה גליק: אז סיגריות אלקטרוניות, כמו שהזכירו חברות הכנסת ענבר וטטיאנה, אכן סכנתן שתיים.

יהודה גליק: האחת, שמתחילים איתן מגיל צעיר מאוד, ממש מגיל צעיר מאוד.

יהודה גליק: דובר פה על 12.

יהודה גליק: גם 8 ו-9.

יהודה גליק: והבעיה השנייה שלהן היא שהן נמכרות כמוצר שהוא כאילו פתח החוצה מהעישון, ובעצם הוא פתח פנימה לעישון.

יהודה גליק: כלומר, הוא מוכח ויש כבר מחקרים בעולם, הוא קטליזטור לאנשים לעשן.

יהודה גליק: הסיבה שזה הוצא מחוץ לחוק, מה שהזכירה פה חברתי, הכוח המניע במדינת ישראל במאבק בעישון, שירה – אנחנו היינו בכנסת ה-20 עם החוק הזה על הקשקש, והיה ויכוח על נושא הטעמים.

יהודה גליק: ואמר איתן כבל, בזמנו יושב-ראש ועדת הכלכלה, בחוכמה רבה, הוא אמר, אני מקיים דיון על זה, זה יימשך עוד חודש וכל החוק ייפול.

יהודה גליק: הוא אמר, בוא נוציא את זה החוצה, וברוך השם, החוק עבר, אבל הנושא של הטעמים יצא ויש פה הזדמנות פז לתקן.

יהודה גליק: אני רק אוסיף עוד דבר אחד.

יהודה גליק: למשרד הבריאות יש כלי הסברתי חינם שהבאנו לו.

יהודה גליק: לצערי, הפרסום בעיתונים עדיין מותר, אבל יש לו תקציב לפרסום כנגד כל מודעה.

יהודה גליק: שישתמש בזה למאבק נגד הסיגריות האלקטרוניות, כולל הנושא של המיסוי.

יהודה גליק: אני לא יודע מה עמדת שר האוצר בנושא המיסוי על הסיגריות האלקטרוניות.

יהודה גליק: זה בנפשנו.

יהודה גליק: בארה"ב הגיעו למצב ש-50% מבני נוער בהרבה מאוד מקומות מכורים לזה ונכנסו דרך הסיגריה האלקטרונית.

יהודה גליק: ולכן, כמה שהסיגריה האלקטרונית חביבה וצבעונית ונחמדה, ואין לה ריח, אבל לצערנו היא פשוט קטליזטור.

יהודה גליק: ואדרבה, אם החברות רוצות למכור את זה כאילו זה כלי לעזור לאנשים לצאת מהעישון – בבקשה, תמכרו עם מרשם בבית מרקחת.

יהודה גליק: לא בפרסום, לא בכל מקום.

יהודה גליק: חובת אכיפה, חובת מיסוי, ויישר כוחכם.

ענבר בזק: ובלי ניקוטין, שזה חומר ממכר.

יהודה גליק: יותר ניקוטין.

יהודה גליק: הם פשוט מייצרים אותה כדי שתתמכרי.

רם שפע: כמו בהרבה מקרים, זו סיטואציה קלאסית, של מחוקק שמתמודד עם אתגר והשוק מצליח לאט-לאט לחדור מתחת בכל מיני דרכים מתוחכמות, ואז זה צף אלינו שוב, לראות איך אנחנו והמשרדים מצליחים להתמודד עם האתגר הזה.

רם שפע: אני רוצה לעבור למשרד הבריאות.

רם שפע: אני לא יודע מי מכם נמצא פה כי אני לא רואה את הזום.

רם שפע: אני יכול לראות את הכוורת?

רם שפע: בבקשה, נציג משרד הבריאות אפי שפר או ד"ר אפרת אפללו.

רם שפע: ד"ר אפללו הייתה יקירת ועדת החינוך בשנה שעברה, עשרות אם לא מאות דיונים שלנו בענייני קורונה ומערכת החינוך.

רם שפע: אני שמח לפגוש אותך גם פה.

אפרת אפללו: כל שבוע יש מישהו שאומר לנו שזה אצלנו, ואז כשהוא לוחץ על ה-mute הוא מגלה שזה אצלו.

אפרת אפללו: אפי שפר, בבקשה.

אפי שפר: שלום, בוקר טוב לכולם.

אפי שפר: אני מציע שאפרת תתחיל, ואני אוסיף לגבי האכיפה.

רם שפע: בסדר גמור.

אפרת אפללו: רם, בהחלט נעים לפגוש אותך שוב.

אפרת אפללו: קודם כל, אני מודה לוועדה על כינוס הדיון ולחברת הכנסת על העלאת נושא הסופר-חשוב.

אפרת אפללו: אני רוצה להגיד שכל מה שהוצג פה חמור מאוד, ואנחנו מודעים להיקף התופעה.

אפרת אפללו: אנחנו מודעים לבעייתיות ולאגרסיביות של חברות הטבק בפרסום.

אפרת אפללו: שר הבריאות החדש שנכנס בהחלט שם את הנושא הזה בסדר עדיפות גבוה ואנחנו נמצאים בעיצומם של דיונים לגיבוש מדיניות סדורה להתמודד עם הנושא שהעליתם פה על כל ההיבטים הקשורים.

אפרת אפללו: אנחנו, אנשי המקצוע, התבקשנו להניח אבני דרך לנושא קידום כל תהליך העבודה בנושא הזה.

אפרת אפללו: אנחנו בעיצומה של כתיבת תוכניות העבודה.

אפרת אפללו: זו אחת מתוכניות הדגל של המחלקה שלי, שאמונה על נושא העישון, ואנחנו הולכים להעלות את התוכנית הזו על כל המרכיבים המשפטיים שלה, על נושא האכיפה, על נושא ההסברה, כל הדברים ששירה העלתה פה.

אפרת אפללו: בעוד כשבוע וחצי יש לנו כנס של המחלקה שלי בנושא קידום בריאות, בנושא השפעת הגורמים המסחריים על הבריאות.

אפרת אפללו: ואחד הנושאים המרכזיים הראשונים שיעלו בכנס זה נושא העישון וחברות הטבק לעבודה שלהם בתחום הזה, ושירה כסלו וד"ר יעל בר זאב שגם כן נמצאת פה יציגו בכנס.

אפרת אפללו: אז גם פה כולם מוזמנים.

אפרת אפללו: זאת אומרת, אנחנו לא מדחיקים את הנושא הזה.

אפרת אפללו: אנחנו בהחלט מודעים לחומרה שבדבר.

אפרת אפללו: כולנו נמצאים כבר שנה וחצי, ובפרט משרד הבריאות, בתוך משבר הקורונה.

אפרת אפללו: יש פה הרבה מאוד דברים שדובר עליהם שדורשים עבודה חקיקתית מסיבית שתקבל, כמו שאמרתי, בהחלט את המקום בראש סדר העדיפויות.

אפרת אפללו: אנחנו עובדים בשיתוף פעולה מלא בנושא ההסברה גם עם משרד החינוך על מנת לראות איך אנחנו מונעים - - -

רם שפע: ד"ר אפללו, מה זה אומר?

רם שפע: איך בא לידי ביטוי שיתוף הפעולה עם משרד החינוך?

אפרת אפללו: יש מספר תוכניות שנמצאות בתוך משרד החינוך שקשורות לעישון.

אפרת אפללו: לדעתי, נמצאת פה גם קרן רוט איטח ממשרד החינוך יחד עם אפרת לאופר.

אפרת אפללו: דוח שר הבריאות לעישון אמור להתפרסם בתחילת השבוע הבא.

אפרת אפללו: אנחנו קצת התמהמהנו עם זה.

אפרת אפללו: אני מודה.

אפרת אפללו: בגלל סיבות כאלו ואחרות קצת התעכבנו עם הדוח, אבל כל העבודה של משרד החינוך תהיה כתובה שם בצורה מאוד ברורה, ואנחנו כמובן נמשיך ונחזק אותה עם שיתוף פעולה.

אפרת אפללו: בנוסף, נגיש בהקדם טופס 7א למשרד האוצר על מנת לקבל את רשימת כל חברות היבואנים על מנת לאכוף ולראות שכולם מגישים את הדוחות על פי חוק חובת הדיווח.

רם שפע: את יכולה להתייחס לזה בהרחבה?

רם שפע: מה הנתונים שיש לכם כיום?

אפרת אפללו: אין לנו נתונים.

אפרת אפללו: כמו שנאמר פה, כמו שציינה חברת הכנסת שהגישה את ההצעה לדיון, אין לנו היום את הרשימה הזו.

אפרת אפללו: על מנת לקבל את הרשימה ממשרד האוצר, אנחנו צריכים לעשות תהליך של טופס 7א.

אפרת אפללו: צריך להעביר ועדות מידע, צריך לקבל אישור של ועדת מידע של משרד הבריאות, ואחרי זה להעביר את זה למשרד האוצר.

אפרת אפללו: אני יודעת שנמצא פה גם קובי מרשות המסים, ואני לא צופה שתהיה בעיה ואנחנו נקבל ובהחלט נוכל לעבור ולאכוף ולראות שכל היבואנים אכן מוסרים את הדיווחים כפי שהם נדרשים על פי החוק.

אפרת אפללו: אני יכולה להגיד ששר הבריאות הנוכחי שם את הנושא הזה בראש סדר העדיפויות שלו.

אפרת אפללו: ועוד דבר חשוב, לגבי מה ששירה כסלו ציינה בסוף הדברים שלה, אנחנו בעצם מנענו את ההסרה של פריט 6.14 מצו רישוי עסקים.

ענבר בזק: מה זה 6.14?

אפרת אפללו: מדובר אומנם על חנויות לממכר מוצרי טבק ייעודיות, אבל גם שם חובת רישוי עסקים תחול.

רם שפע: מה הנושא?

רם שפע: התייחסת לסעיף כאילו כולנו באים לימי עיון שלכם פעם בשבוע.

אפרת אפללו: סעיף מספר 5 במצגת של שירה כסלו בנושא ביטול חובת רישוי עסקים למוצרי - - -

רם שפע: אה, לרישוי עסקים.

אפרת אפללו: את זה משרד הפנים רצה להוציא את הפריט הזה מתוך הצו.

אפרת אפללו: הצלחנו למנוע את ההסרה שלו ולכן הוא יישאר בתוך חובת רישוי עסקים, אומנם בחנויות ממכר ייעודיות, אבל זה עוד אמצעי אכיפה מאוד משמעותי לאכוף שאכן במקומות האלה נשמרים החוקים.

קריאה: מפרט אחיד 6.14 הוא לכל נקודות הממכר.

קריאה: לא רק לחנויות הייעודיות.

קריאה: גם לקיוסקים וגם - - - כל מי שמוכר מוצרי עישון חייב בחוק רישוי עסקים.

אפרת אפללו: מעולה.

אפרת אפללו: עוד יותר טוב.

אפרת אפללו: מצוין.

אפרת אפללו: לנושא האכיפה אני אתן לאפי שפר להתייחס, ולנושא של מיסוי - - - אני אתן לעו"ד טל וינר שילה מהלשכה המשפטית של משרד הבריאות להתייחס.

אפרת אפללו: ואם יהיו עוד שאלות אחרי זה - - -

רם שפע: זה בסדר שאת מעבירה את הדיון לאחרים, אבל אנחנו נשאל אותך שאלה בכל זאת.

רם שפע: בבקשה, חברת הכנסת בזק.

ענבר בזק: מה עם הסיפור של אייקוס שכבר קיבלתם שהם לא אמורים להיות מוחרגים מהחוק?

ענבר בזק: - - -

אפרת אפללו: אני אתן לעורכת הדין להתייחס לזה כי הבנתי שזה לא הוחרג.

אפרת אפללו: אני לא מכירה את זה.

אפרת אפללו: זה היה טרום זמני.

אפרת אפללו: אני לא מכירה את ההחרגה הזו.

אפרת אפללו: אני לא יודעת על מה מדובר, וביקשתי מעורכת הדין להתייחס לנושא הזה.

אפרת אפללו: הנושא - - - בהחלט חמור, חמור מאוד, ובהחלט נדרשת פה אכיפה.

אפרת אפללו: אני מסכימה.

רם שפע: אוקיי.

רם שפע: תיכף נשמע אותם.

רם שפע: תודה רבה.

רם שפע: אפי שפר, סגן מנהל האגף לאכיפה ופיקוח, בבקשה.

אפי שפר: - - -

רם שפע: אנחנו לא שומעים אותך טוב וגם לא רואים אותך.

רם שפע: אז רגע, נעבור לטל וינר מהמחלקה המשפטית שתתייחס לשאלה על אייקוס.

רם שפע: הינה, אפי.

רם שפע: אפי, תדבר רגע.

רם שפע: לצערנו, יש לך איזושהי בעיה בקליטה.

רם שפע: אולי תשפר מיקום.

רם שפע: טל וינר נמצאת איתנו?

רם שפע: בוא ניתן עוד ניסיון עם אפי.

רם שפע: אפי שפר, תנסה שוב לפתוח, ומקסימום נעבור למשרד אחר.

אפי שפר: שלום.

אפי שפר: שומעים אותי?

רם שפע: שומעים אותך.

אפי שפר: מעולה.

אפי שפר: רציתי להגיד, קודם כל, תודה רבה על הדיון החשוב.

אפי שפר: זה באמת מראה ומצביע על כל הבעיות שקיימות בחוק.

אפי שפר: אנחנו ערים לבעיות האלה ואנחנו מכירים אותן.

אפי שפר: באכיפה אנחנו עוסקים בשיתוף פעולה יחד עם כל הגורמים הרלוונטיים לנושא, אם זה המכס שאנחנו עובדים איתו ונותנים להם חוות דעת לגבי האריזות האחידות, ואם צריך אנחנו גם מקיימים תפיסות של המוצרים האלו.

אפי שפר: ואנחנו פועלים בשביל להדק את קשרי העבודה עם הגורמים הרלוונטיים, כי משרד הבריאות לא יוכל לטפל בנושא הזה לבד ללא שיתוף פעולה של גורמי האכיפה הרלוונטיים והמשרדים השונים בשביל לקדם את התחום.

אפי שפר: כמו שאפרת אמרה, השר רואה חשיבות רבה לקידום הנושא וישנם דיונים רבים בנושא במשרד.

אפי שפר: אנחנו הכנסנו לתוכניות העבודה את הנושא בסדר עדיפות גבוה מאוד, כמובן גם התחום של חקיקה, גם העניין של ייעול שיתופי הפעולה.

אפי שפר: אנחנו ערים לנושא הסיגריות האלקטרוניות, לכל הלקונות בחוק, ואנחנו רואים שהסיגריות האלקטרוניות יכולות לגרום לכך שילדים או נערים ייכנסו למעגל ההתמכרות.

אפי שפר: ואנחנו רוצים, כמובן עם שיתוף פעולה של הגורמים הרלוונטיים, למגר את התופעה הזאת.

רם שפע: לפי מה שאני מבין משני הנציגים של משרד הבריאות, אנחנו צריכים ממש בקרוב לקבל הצעת חוק שפותרת את הלקונות.

רם שפע: מהיכרותי את הדינמיקות פה, כדאי שזה יקרה בהקדם, אחרת חברי הכנסת יתחילו להגיש חוקים, והם לא תמיד יתאמו את עמדת המשרד.

רם שפע: אז אם אתם באמת בתוך זה, כמו שזה נראה, ואני ודאי מאמין לכוונותיו הטובות של השר, אז גם מפה אני מאיץ בכם לעשות את זה.

רם שפע: אלו תיקונים שיכולים לעשות טוב, והם לא מאוד מורכבים - - -

אפי שפר: יש לנו כבר את רשימת התיקונים.

אפי שפר: אנחנו עובדים על זה.

אפי שפר: גם במהלך משבר הקורונה, למרות שרוב המשאבים של המשרד הוקצו לטובת הטיפול במשבר, אנחנו עדיין פעלנו בנושא הזה, אנחנו רשמנו לעצמנו את ההערות במהלך השנתיים האחרונות, ואנחנו באמת מתכוונים לבוא עם זה ולראות איך אנחנו יכולים לקדם את הנושאים האלו.

רם שפע: אוקיי.

רם שפע: תודה רבה לך.

רם שפע: אני רק אומר, ב-11:00, לא חשוב מה נעשה, אנחנו חייבים לסיים את הדיון מכיוון שמתחילה המליאה.

רם שפע: אז כל מי שאני מעביר אליו עכשיו את זכות הדיבור, אנא התחשב או התחשבי בקולגות כדי שנוכל להספיק עוד כמה נציגים.

רם שפע: אני אשמח מאוד לשמוע נציגות של המשרד לביטחון הפנים.

ענבר בזק: מאיפה אפי?

רם שפע: גם אפי ממשרד הבריאות.

רם שפע: הוא מאכיפה, וד"ר אפללו היא מחינוך.

רם שפע: הוא סגן מנהל אגף האכיפה, שלא נעשה פה עוול.

רם שפע: אני יכול שוב לראות את כולם על המסך?

רם שפע: ענת מססה קינן נמצאת איתנו?

ענבר בזק: זאת אומרת, האכיפה היא כן באחריות משרד הבריאות ולא של הבט"פ?

רם שפע: לא.

רם שפע: האכיפה תמיד משולבת.

רם שפע: הוא התייחס לזה מהאגף שלו מטעם משרד הבריאות, אבל זה חייב להיות כמובן בתיאום הבט"פ.

רם שפע: בסוף הם האחראים על האכיפה.

רם שפע: אולי מישהו אחר מהמשרד לביטחון הפנים?

רם שפע: יש פה כמה נציגים.

ענת מססה קינן: שלום, אני מברכת על הדיון הזה.

ענת מססה קינן: אני עו"ד ענת מססה קינן מהמשרד לביטחון הפנים.

ענת מססה קינן: הנושא הזה מוכר לנו, ואני מעדיפה להעביר את הדיבור בשלב הזה למשטרה.

ענת מססה קינן: ואם נידרש לעוד משהו, כמובן, נשוב אליי.

רם שפע: בסדר גמור.

רם שפע: עדי טל, בבקשה.

עדי טל נוסבוים: שלום לכולם.

עדי טל נוסבוים: תודה רבה.

עדי טל נוסבוים: קוראים לי עדי טל נוסבוים.

עדי טל נוסבוים: אני מהייעוץ המשפטי במשטרת ישראל.

עדי טל נוסבוים: היינו בכמה דיונים בנושא הזה של החוק בשנים האחרונות.

עדי טל נוסבוים: ואני רוצה להגיד באופן כללי לגבי החוק, לא לגבי הסיגריות האלקטרוניות.

עדי טל נוסבוים: בעיקרון, לפי המצב המשפטי של החוק כיום, העבירות המנויות בחוק הן עבירות שעונשן קנס, והן נכנסו לתוספת לחוק העבירות המינהליות אבל לא הותקנו תקנות, ולכן לא ניתן לבצע אכיפה מינהלית, ובסמכותה השיורית של המשטרה זה עבירות שהן בסמכותה.

עדי טל נוסבוים: אבל כחלק מסדרי העדיפויות של המשטרה, המשטרה לא מתעדפת אותן בסדר עדיפות גבוה.

עדי טל נוסבוים: אלה עבירות שאמורות להיות עבירות מינהליות, ככה גם דובר כשהחוק נחקק.

עדי טל נוסבוים: הן אמורות להיאכף בדרך של קנסות מינהליים.

עדי טל נוסבוים: המשטרה עוסקת בהגנה על שלום הציבור וביטחונו.

עדי טל נוסבוים: כמו שכולנו יודעים יש לנו הרבה מאוד משמות, והעבירות האלה הן עבירות שיטפלו בהן אם תוגש תלונה, אבל הן לא מתועדפות בסדר עדיפות גבוה.

עדי טל נוסבוים: מאוד חשוב לנו, ואנחנו אומרים את זה שוב ושוב – אני לא יודעת מה הן התוכניות של משרד הבריאות, אבל זה כבר דובר בעבר שחייבים לקבוע את זה כעבירה מינהלית ושזה ייאכף על ידי פקחים.

עדי טל נוסבוים: ולמה זה?

עדי טל נוסבוים: כי מדובר בחוק רגולטורי שיש לו מומחיות, שצריך לדעת את המומחיות, שצריך את הפקחים שיסיירו במקומות ויוכלו לראות את כל הדברים שנעשים, ואז לתת את הקנס במקום.

עדי טל נוסבוים: המשטרה לא יכולה לתת קנס מינהלי בעבירות האלה.

עדי טל נוסבוים: היא תצטרך לפתוח בחקירה, לזמן אנשים לחקירה עם כל מה שנלווה לזה.

עדי טל נוסבוים: זה אומר חקירה במשטרה, זה אומר הגשת כתב אישום לבית משפט.

עדי טל נוסבוים: כל הסיפור הזה הוא סיפור שלא אמור להיות בעבירות האלה.

עדי טל נוסבוים: הטיפול בעבירות האלה אמור להיות טיפול של מי שמכיר את זה, שמומחה לזה, שזה תחום ההתעניינות שלו, והוא יכול לעשות את הטיפול השוטף והמהיר בתחום.

עדי טל נוסבוים: זה בגדול כדי לקצר.

עדי טל נוסבוים: אם יש עוד שאלות, אני אשמח לענות.

רם שפע: אני אשמח לשמוע קצת יותר נתונים.

רם שפע: אתם מגבירים את האכיפה?

רם שפע: משהו?

יהודה גליק: לא.

יהודה גליק: היא אמרה ההיפך.

רם שפע: אבל בסוף יש חוק במדינת ישראל.

עדי טל נוסבוים: יש חוק, וכמובן שאם תהיה תלונה אז יחקרו אותה.

עדי טל נוסבוים: אבל יש פה עבירות שהן קשות לאכיפה.

עדי טל נוסבוים: צריך פקחים שיגיעו למקומות האלה ויראו את זה.

עדי טל נוסבוים: אם יש תלונה שתגיע למשטרה אז היא תטופל.

עדי טל נוסבוים: אבל א', אין הרבה תלונות, ואין אכיפה שמתוגברת בנושא הזה.

עדי טל נוסבוים: בתקופה של הקורונה - - -

רם שפע: אין ספק שהמשטרה עובדת קשה מאוד בתקופה האחרונה ומגיע על זה הרבה קרדיט.

רם שפע: בכלל המשרד לביטחון הפנים עסוק מאוד.

רם שפע: ועדיין אנחנו כמובן מצפים לאכיפה של חוקים, גם באופן אקטיבי.

רם שפע: לא תמיד רק דרך תלונות שמגיעות.

עדי טל נוסבוים: עבירות מהסוג הזה הן עבירות שיותר קשה לאכוף אותן אקטיבי.

עדי טל נוסבוים: כלומר, צריך שתהיה ממש הקצאה, שיגידו שבאמת רוצים לטפל בזה אולי דרך לשכת השר לבט"פ ודרך המפכ"ל, אבל צריך לכוון לכיוון הזה.

עדי טל נוסבוים: בפעמים הקודמות כשדיברנו על זה בישיבות בוועדות הכנסת, דווקא הייתה הסכמה שזה צריך ללכת לכיוון העבירה המינהלית ולכיוון האכיפה של משרד הבריאות.

עדי טל נוסבוים: אם רוצים להקצות לזה משאבים שיכוונו לזה, אז צריך לחשוב על זה.

עדי טל נוסבוים: אבל היום יש הרבה מאוד עבירות שחלקן נאכפות רק כשמגיעות תלונות, ובמיוחד עבירות כאלה שהן עבירות מאוד חשובות אבל הן עבירות בריאותיות, הן לא עבירות שעוסקות בשלום הציבור וביטחונו.

עדי טל נוסבוים: גם עבירה של מכירת סיגריות לקטינים זאת עבירה מאוד מאוד חמורה, אבל בשונה מעבירה של מכירת אלכוהול לקטינים, למשל, מכירת אלכוהול לקטינים זו עבירה שיש לה חשיבות מבחינה משטרתית, שהיא משפיעה על הסדר הציבורי ועל שלום הציבור.

עדי טל נוסבוים: עבירה של מכירת סיגריות לקטינים היא עבירה שונה, ולמרות שהיא מאוד חמורה אנחנו חושבים שמי שצריך לאכוף אותה הוא המשרד המתאים.

רם שפע: היא אומרת שאנחנו או בפררוגטיבה של לשכת השר, צריכים לתעדף את זה, שזה יהיה חלק ממשהו שהם עושים, פקחים ייעודיים.

רם שפע: נראה לי שדבר אחד שכן חייב לקרות והוא די פשוט, זה תיאום עם משרד הבריאות על מה הכוונות שלהם לייצר שינויי חקיקה, וגם בהקשר של אכיפה, כי הרי בסוף זה יצטרך להיות מהלך שאתם עושים ביחד.

רם שפע: אז אנחנו מבינים את העומס, ועדיין תפקידנו לוודא שביחד עם משרד הבריאות אתם מבצעים את הפעולות.

רם שפע: יכול להיות שיהיו פקחים של המשרד, הם אלה שיידעו להגיש או להנגיש את התלונות.

רם שפע: זה יקל על היכולת שלכם לטפל בזה.

עדי טל נוסבוים: זה יכול להיות שלב ראשוני, אבל בהרבה מאוד חוקים יש לפקחים גם סמכויות פיקוח כדי להגיע למקומות האלה, לראות את זה.

עדי טל נוסבוים: יש להם סמכות כניסה, ובנוסף לזה, הרבה פעמים יש להם סמכות אכיפה שנותנת להם גם את הסמכות ממש לחקור ואחר כך גם להגיש כתבי אישום במקרים המתאימים, אבל אני מניחה ומאמינה שבהרבה מאוד מהמקרים יוכלו לתת להם קנס ישר במקום, ואז באמת זה יהיה הרבה יותר מהיר והרבה יותר יעיל וגם יותר מרתיע, מה שהמשטרה לא יכולה לעשות כרגע כי המשטרה לא אוכפת את העבירה הזו כעבירה מינהלית.

עדי טל נוסבוים: משרד הבריאות או גורם אחר יוכל לאכוף את העבירה הזאת כעבירה מינהלית.

טטיאנה (טניה) מזרסקי: אז אפשר לתת סמכויות גם למשטרה וגם ליחידות של שיטור עירוני.

טטיאנה (טניה) מזרסקי: תערבו את השלטון המקומי, יש פקחים, אפשר לערב אותם.

טטיאנה (טניה) מזרסקי: כי אנחנו דואגים לבריאות הציבור, ואם אנחנו לא נהיה שותפים וכל אחד, את זה אני לא עושה, אז שום דבר לא ישתנה.

ענבר בזק: ואגב, אם אנחנו נשית את המס שאנחנו מדברים עליו, אז גם יהיה תקציב לעוד פקחים.

טטיאנה (טניה) מזרסקי: נכון.

רם שפע: נכון.

רם שפע: זה לא המשטרה, אבל כן - - -

טטיאנה (טניה) מזרסקי: אבל לשתף את השלטון המקומי והשיטור העירוני זה יעזור מאוד.

ענבר בזק: מבחינה תקציבית אפשר להקצות את המס הזה לתוספת פקחים.

רם שפע: אני לא יכול לא להזכיר שהמס הגדול יגיע אחרי שנעשה לגליזציה, ואז ייכנסו מיליארדים לקופת המדינה והם יעזרו גם לזה.

רם שפע: אבל זה בדיונים הבאים שלנו.

רם שפע: רק רציתי להזכיר לכם שזה חלק ממה שאנחנו הולכים לעשות.

ענבר בזק: ואז הנוער יעבור לגראס, אתה אומר, במקום סיגריות אלקטרוניות?

רם שפע: לא.

רם שפע: להיפך.

רם שפע: אם היית בדיונים הקודמים בנושא, היית יודעת שרוב מדינות העולם שעשו לגליזציה מוכיחות שיש סטגנציה או אפילו ירידה בשימוש בקרב בני נוער.

רם שפע: אבל לא ניכנס לזה עכשיו.

רם שפע: אני רק אוהב להזכיר את הנושא.

יהודה גליק: כדאי שיהיה מעקב של הוועדה בנושא של האכיפה - - -

ענבר בזק: חד משמעית.

רם שפע: יהיה.

רם שפע: חד משמעית.

רם שפע: טל וינר נמצאת פה?

טל וינר שילה: כן.

טל וינר שילה: אני אתייחס לעניין שנאמר שאייקוס הוחרגו מהחוק.

טל וינר שילה: גם אנחנו לא מכירים החרגה כזאת.

טל וינר שילה: ההגדרה של מוצרי עישון היא הגדרה מאוד רחבה, וכוללת גם מכשירי אידוי למיניהם.

טל וינר שילה: לכן אנחנו לא מכירים את זה.

טל וינר שילה: נשמח שתפנו אותנו כדי לראות על מה מדובר, אבל אנחנו לא מכירים החרגה כזאת.

ענבר בזק: זה בדוח מבקר המדינה.

רם שפע: חברת הכנסת בזק אומרת שיש בדוח התייחסות ספציפית לזה שהם מוחרגים.

ענבר בזק: הם הוחרגו, ואז משרד הבריאות קיבל את הטענה שהם לא צריכים להיות מוחרגים.

ענבר בזק: ונאמר לנו שזה לא טופל.

רם שפע: אם הם הוחרגו, בחוק זה צריך להיות - - -

טל וינר שילה: בחוק הם לא מוחרגים.

רם שפע: מוזר.

יהודה גליק: אייקוס, הקטע שלו שיש לו טבק, אבל אין לו עישון אלא הוא אידוי.

יהודה גליק: בכוונה בחוק כתבנו מוצרי טבק ועישון.

יהודה גליק: כלומר, ברגע שיש שם טבק, אז גם אם זה אידוי, אין לו שום החרגה.

יהודה גליק: זה מה שהכנסנו לחוק בדיוק בגלל שאייקוס ניסו לשכנע את כולם – אנחנו לא מוצר עישון, אנחנו מוצר אידוי.

רם שפע: חבר הכנסת בזק, צריך לתפור שם את העניין.

ענבר בזק: בפועל, הם מפרסמים כאילו החוק לא חל עליהם.

רם שפע: בפועל, אנחנו מבינים שאין הרבה אכיפה כך שזה לא חשוב אם בפנים או בחוץ.

רם שפע: הבעיה היא הרבה יותר שורשית.

רם שפע: עורכת דין טל אשכנזי ממשרד המשפטים, את רוצה להתייחס להיבטי חקיקה?

רם שפע: ברוכה הבאה לוועדה או בכלל לכנסת.

טל אשכנזי: תודה.

טל אשכנזי: במצב הנוכחי אין סמכויות אכיפה ופיקוח למשרד הבריאות בחוק, כמו שעדי אמרה.

טל אשכנזי: ולכן הגורם היחיד שיכול לאכוף כרגע את החוק זה משטרת ישראל בהתאם לתעדוף פנימי שלה, מה שלא קורה, כמו שעדי אמרה.

טל אשכנזי: לא הובאה אלינו הצעה בנושא לעגן את סמכויות האכיפה והפיקוח של משרד הבריאות, אבל אם היא תגיע, היא תיבחן כמקובל בשיח עם משרדי הממשלה.

טל אשכנזי: זו ההתייחסות שלי.

רם שפע: במילים אחרות, מישהו צריך להרים את הכפפה, או אנחנו או משרד הבריאות.

טל אשכנזי: נכון.

רם שפע: ואז בעבודה משותפת איתכם.

רם שפע: אבל הפעם משרד המשפטים הוא לא האירוע.

רם שפע: תודה רבה לך.

ענבר בזק: רגע, את מהאוצר?

רם שפע: לא.

רם שפע: היא ממשרד המשפטים.

ענבר בזק: יש פה מישהו מהאוצר?

רם שפע: לא, האוצר לא באים לדיונים.

רם שפע: באופן כללי, תדעי.

ענבר בזק: אני אשמח לתשובה לגבי המיסוי.

רם שפע: נציג רשות המסים, ממש בדקה, כדי שנשמע גם את קרן ממשרד החינוך ואת נציג הנוער.

רם שפע: קובי, בבקשה.

קובי בוזו: בוקר טוב לכולם.

קובי בוזו: אני קובי בוזו מרשות המסים.

קובי בוזו: אתם דיברתם בדיון גם על אייקוס וגם על סיגריות אלקטרוניות, אבל אצלנו במכס לכל מוצר יש לנו פרט מכס אחר, ומבחינת המיסוי אייקוס כן ממוסה היום במס כמו סיגריות רגילות.

קובי בוזו: בשקף הראשון הראו את אייקוס שהוא לא ממוסה, ואני חייב להגיד שאייקוס ממוסה כבר משנת 2018.

קובי בוזו: לגבי סיגריות אלקטרוניות – כרגע אין מיסוי עליהן, אבל רשות המסים העבירה מודל למיסוי למשרד האוצר לבחינה.

קובי בוזו: אנחנו בקשר עם גורמים באוצר, וכל זה נעשה בין היתר בין כל הרפורמות שאנחנו מעבירים עכשיו לבין התקציב וחוק ההסדרים וכולי.

קובי בוזו: אנחנו מחכים לראות כשתסתיים הבחינה - - -

רם שפע: זאת הייתה אחלה הזדמנות להעביר את זה כחלק מעשרות הרפורמות הטובות והפחות-טובות שעברו פה.

רם שפע: אבל בסדר.

רם שפע: אנחנו מבינים שיש הרבה תהליכים במשרדים.

רם שפע: צריך לכנס אותם לתוך תהליך אחד.

רם שפע: תודה רבה לך.

רם שפע: כמו שאמרה חברת הכנסת בזק, אני רוצה לעבור לעילי מנחם נציג מועצת התלמידים, ואחריו קרן רוט איטח ממשרד החינוך, שהיא יקירת הוועדה.

רם שפע: עילי, אתה איתנו?

עילי מנחם: שלום.

עילי מנחם: אני עילי מנחם, אני נציג ממועצת התלמידים והנוער הארצית.

רם שפע: איפה אתה לומד?

רם שפע: מאיפה אתה?

עילי מנחם: מהכפר הירוק.

עילי מנחם: כולם התייחסו לכמה המצב לא טוב, ויש הבנה כאן בדרגים הגבוהים יותר של המשרדים שעישון זה לא טוב וגם שימוש בסיגריות אלקטרוניות מזיק לבריאות.

עילי מנחם: אבל אין את אותה הבנה והתייחסות בקרב המורים, רכזי השכבה והמנהלים, וזה משהו שצריך לשפר.

עילי מנחם: אם תראה בשטח, תבין שכשכתוב ש-30% מהנוער שמתגייס לצה"ל מעשנים, זה לא נתון מופרך.

עילי מנחם: הדיון שמוצע לעשות כאן, הדיון המהיר בכנסת, הוא מאוד חשוב, כי צריך להתחיל עבודה יותר פרקטית בנושא, לא רק הוספה של חוקים ותקנות במשרדי ממשלה, אלא ממש הוצאה לפועל.

ענבר בזק: אולי מועצת הנוער יכולים לעשות?

ענבר בזק: לכם יש את הכוח ואת הקשר לנוער לעשות את הקמפיין נגד עישון, שאתם תובילו את זה.

עילי מנחם: זה בעייתי.

עילי מנחם: אני מנסה לקדם את הרעיון הזה במועצה.

עילי מנחם: יש פחות הסכמה על מה אנחנו יכולים לעשות מול הנוער.

עילי מנחם: יש ציפייה שזה יהיה משהו שיבוא ממשרד החינוך, לצערי.

רם שפע: אנחנו לא נצליח למצות את העניין הזה, אבל זה חוזר בדיונים שלנו פה באופן כללי – סוגיית ההסברה וגם ד"ר אפללו ממשרד הבריאות התייחסה לזה.

רם שפע: כל סוגיית ההסברה מול בני נוער, בכל מה שקשור להתמכרויות, זה דורש רפורמה או התייחסות אחרת לגמרי, בעיניי.

יהודה גליק: אני חושב ששירה הבהירה שהיום הפרסום עובר דרך הטיק טוק - - -

רם שפע: נכון.

רם שפע: אז לכל הפחות הסברה, מודעות, שתהיה לזה ביקורתיות.

רם שפע: זה פשוט קריטי.

רם שפע: תודה רבה לך.

רם שפע: אני אשמח לעבור לקרן רוט איטח ממשרד החינוך.

קרן רוט איטח: בוקר טוב.

קרן רוט איטח: אני אתייחס בקצרה.

קרן רוט איטח: כמו בכל הדברים שהתייחסתי אליהם בעבר, חינוך ומניעה לא יכול לבוא ללא אכיפה וללא חקיקה.

קרן רוט איטח: פיתחנו הרבה מאוד חומרים שמתייחסים לנזקי העישון, בפרט בתקופת הקורונה.

קרן רוט איטח: היה לנו שולחן עיגול עם משרדי הממשלה, מועצת התלמידים והנוער הארצית, וכתבנו ברושור שמתייחס להשפעות העישון דווקא בעת הקורונה.

קרן רוט איטח: וכרגע גם פרסמנו חומרים שמתייחסים ספציפית לעישון של סיגריה אלקטרונית, אבל שוב, אנחנו מודעים לבעיה.

קרן רוט איטח: אסור לעשן בתוך בתי הספר.

קרן רוט איטח: בתוך חוזר מנכ"ל איסור עישון סיגריות אלקטרוניות חל על תלמידים וצוותים חינוכיים.

קרן רוט איטח: יחד עם זאת, אני חייבת לציין שאם אין אכיפה, וזה מאוד זמין ונגיש לבני הנוער והם יכולים לרכוש את זה בכל מקום, העבודה החינוכית לא מספיקה.

קרן רוט איטח: מחקרי הערכה שנעשו בעבר שמצאו מה משפיע על בני נוער בהפסקת עישון – מניעה מלווה תמיד בחקיקה ואכיפה.

קרן רוט איטח: וכאן הקריאה אליך, יו"ר הוועדה, בבקשה, תעזרו בקידום החקיקה שיכולה להגן ולשמור על בני הנוער בהקשרים האלה.

רם שפע: אני מקבל את מה שאת אומרת, אבל מחזיר חזרה את הכדור.

רם שפע: חקיקה היא אף פעם לא פתרון יחיד לתהליכים כל כך מורכבים.

קרן רוט איטח: ממש לא.

קרן רוט איטח: אמרתי, בשילוב, זה חייב להיות משולב.

רם שפע: נכון, נכון.

רם שפע: אנחנו מסכימים.

רם שפע: אני איתך, אני איתך.

רם שפע: אני מחזק את מה שאת אומרת.

ענבר בזק: נשמע שהחקיקה בסדר.

ענבר בזק: הבעיה היא האכיפה, לא החקיקה.

רם שפע: נכון, אבל גם בתוך חקיקה יש כל מיני כלים לייצר סמכויות אכיפה גבוהות יותר.

רם שפע: הקצאת משאבים בתוך חקיקה.

רם שפע: לא הייתי מעורה.

רם שפע: אנשים עם הרבה יותר ניסיון משלי הובילו את החקיקה הזאת.

רם שפע: אבל אני אומר, יכול להיות שהיא חסרה את החלק הזה, ואז כשלמשטרה או למשרד הבריאות אין משאבים ואין תקציבים לייצר אכיפה, אז יש להם בתעדוף עבירות משמעותיות יותר, אם אפשר להגדיר זאת כך.

רם שפע: ננצל את הדקה האחרונה – אם יש עוד מישהו פה או בזום שיש לו משהו קריטי לומר, אז בבקשה, אנחנו מאפשרים פה.

רם שפע: ד"ר אפללו רוצה להגיד משהו קריטי.

רם שפע: ואם היא תהיה מאוד קצרה, אז גם הנהגת ההורים.

אפרת אפללו: רציתי להגיד, איך שכחתי את הדבר הכי חשוב שיצא לפועל בשבועיים האחרונים – קמפיין למניעת עישון בבני נוער עם כוכבי רשת, קמפיין משותף של משרד הבריאות, משרד המשפטים, הקרן לתובענות ייצוגיות.

אפרת אפללו: אני בטוחה שראיתם.

אפרת אפללו: עבדנו עליו בחצי השנה האחרונה והוא בהחלט פונה לבני הנוער.

אפרת אפללו: אתה מכיר?

רם שפע: עשיתם את זה כל כך טוב, שזה הגיע רק לבני נוער.

רם שפע: האמת שראיתי.

אפרת אפללו: אז אני עכשיו שולחת לך בווטסאפ.

רם שפע: תשלחי לי בווטסאפ.

רם שפע: בסדר גמור.

רם שפע: נשמע, בבקשה, את הנהגת ההורים.

רם שפע: אורי וינוקור, משפט לסיום.

רם שפע: תיכף ייכנסו לפה - - -

יהודה גליק: פקחים.

יהודה גליק: יש אכיפה.

רם שפע: אתה תראה שזה מה שיקרה, דקה מעכשיו מישהו פותח את הדלת.

רם שפע: אבל אנחנו נחכה עד שהם ייכנסו.

אורי וינוקור: תודה רבה על הדיון החשוב הזה.

אורי וינוקור: אני רוצה להוסיף רק נקודה אחת ביחס לכל מה שנאמר פה, וגם למה שאמרה הגברת ממשרד החינוך.

אורי וינוקור: אנחנו מוצאים היום עישון בכיתה בזמן שיעורים.

אורי וינוקור: מאחר שהסיגריות האלה לא פולטות ריח, לא פולטות עשן וגם נראות מאוד תמימות, זה קורה בהרבה מאוד בתי ספר.

אורי וינוקור: רק השבוע הבן שלי שלומד בתיכון סיפר על אירוע כזה אצלו בכיתה.

אורי וינוקור: אז הסברה היא טובה וחשובה, וחוזר מנכ"ל הוא חשוב, אבל כשהמורים לא מודעים, המנהלים לא מודעים, כמו שאמר גם עילי ממועצת התלמידים, אז גם אין אכיפה.

אורי וינוקור: חוזר מנכ"ל מאפשר לאכוף בתוך בתי הספר, מה שאולי אי אפשר לעשות בחוץ, ואפילו את זה לא עושים.

אורי וינוקור: אין ספק שאכיפה חייבת לקרות בכל מקום, והתקנות שמאפשרות לזה לקרות חייבות לקרות, אבל בואו נתחיל לפחות איפה שאפשר.

אורי וינוקור: בתוך בתי הספר אפשר לעשות גם הסברה קריטית, גם הסברה לצוותים, וגם אכיפה בתוך בתי הספר.

רם שפע: אני מסכים איתך.

רם שפע: אני רק אגיד שאמרה נציגת המשטרה, אם יהיו תלונות, המשטרה תטפל.

רם שפע: אבל גם משרד החינוך יכול להציף כמה מקרים, יהיו כמה פניות כמו בכל דבר, תהיה הרתעה, הם מדברים אחד עם השני, הם מעלים באינסטגרם את זה שהמשטרה הגיעה לאחד התלמידים.

רם שפע: ככה זה עובד.

רם שפע: אם זה לא יקרה בכלל, אז כמובן שלא תהיה הרתעה.

קריאה: המשטרה לא "תלך" על הילדים.

קריאה: צריך "ללכת" על מי שמוכר, על מי שמכניס את זה - - -

ענבר בזק: האכיפה בבתי ספר יכולה להיות בענישה בבית ספר - - -

רם שפע: נכון.

רם שפע: יש הרבה כלים.

קריאה: לאכוף על הילדים?

קריאה: ! הילדים הם קורבנות פה - - -

רם שפע: אני מסכים שהסיפור הוא מי שמוכר.

רם שפע: ברור לגמרי שהדגש הוא שם, אבל עדיין, זה עוד כלי.

רם שפע: אנחנו צריכים לסיים למרות שאף אחד לא נכנס לפה להגיד לנו את זה.

רם שפע: אבל אנחנו נכבד את כללי הכנסת.

טטיאנה (טניה) מזרסקי: מישהו מהמועצה הישראלית למניעת עישון רוצה לדבר חצי דקה.

רם שפע: אוקיי, ממש משפט לסיכום.

רם שפע: עמוס, בבקשה, משפט.

עמוס האוזנר: תודה רבה לכם.

עמוס האוזנר: הבעיה האמיתית שיש לנו כאן היא שאין לשר הבריאות סמכות על לעסוק בכל נושאי מניעת עישון.

עמוס האוזנר: יש לו סמכות כזאת לפי פקודת בריאות הציבור (מזון).

עמוס האוזנר: זאת פקודה מנדטורית.

עמוס האוזנר: אנחנו בפיגור של 40 שנה.

עמוס האוזנר: שנית, אין תקנות לפי החוק לאיסור הפרסומת והגבלת השיווק מאז 1983.

עמוס האוזנר: שנבין על מה אנחנו מדברים.

עמוס האוזנר: זהו דבר חיוני ביותר.

עמוס האוזנר: ואני קורא עכשיו לכנסת לתת סמכות על למשרד הבריאות.

עמוס האוזנר: משרד הבריאות רצה לאסור בכלל על הייבוא של הסיגריות האלקטרוניות בשנת 2014.

עמוס האוזנר: בג"ץ אמר לו, אין לך סמכות.

עמוס האוזנר: מצד שני, אותו שופט אמר גם כן, אם משרד הבריאות יאסור על ייבוא הסיגריות האלקטרוניות, אני אכבד את זה ואקבל את הסמכות שלו.

רם שפע: תודה רבה לך על הדגשים החשובים.

רם שפע: אנחנו ממש חייבים לסכם.

רם שפע: שאני אסכם?

ענבר בזק: תסכם אתה, ורק תגיד מה השלב הבא.

רם שפע: אני מסכם את הדיון.

רם שפע: תודה רבה לכל מי שהשתתף.

רם שפע: נראה לי ברור באופן מאוד מובהק שהאכיפה היא הדבר הכי בעייתי פה, הפער הכי גדול בין חקיקה יחסית טובה לבין העובדה שהתופעה הזאת רק מתרחבת.

רם שפע: אני חושב שאנחנו צריכים לוודא – או שמשרד הבריאות מביא לפה חקיקה מהירה או שאנחנו נוביל חקיקה שתייצר כמה תיקונים, גם בהקשר של הטעמים, גם בהקשר של סמכויות אכיפה, גם בהקשר של מתן כלים למשרד הבריאות.

רם שפע: אנחנו ניצור קשר עם משרד הבריאות.

רם שפע: זה גם חינוך וגם אכיפה שם כדי להבין כמה זה בשל, כי יש הרבה תהליכים שמשרד הבריאות אמור לעשות רגע אחרי התקציב.

רם שפע: ואני גם לוקח את מה שאמרה גב' איטח.

רם שפע: אנחנו צריכים לייצר שיתוף פעולה עם משרד החינוך.

רם שפע: האכיפה, הפרסום וההסברה צריכים להיות תהליך אחד.

רם שפע: זאת הדרך היחידה בכל מה שאנחנו נתקלים בו שקשור לבני נוער, יחד עם מועצת התלמידים והנהגת ההורים.

רם שפע: כשעושים תהליכים מקיפים של מלקחיים, זאת הדרך הכי טובה.

רם שפע: תודה רבה, חברת הכנסת בזק, על היוזמה.

רם שפע: תודה רבה חברת הכנסת מזרסקי על הנוכחות לראשונה.

רם שפע: אני נועל את הדיון הזה.

רם שפע: אנחנו נעקוב אחרי זה.

רם שפע: תודה רבה גם לך, שירה כסלו.

רם שפע: חבר הכנסת לשעבר, תודה רבה לך, יהודה גליק היקר.